ትግርኛ BBC News, ትግርኛናብቲ ትሕዝቶ ቀጽሉ ክፍልታት ዜና ቪድዮ ኣመና ፍቱዋት ዜና ቪድዮ ኣመና ፍቱዋት ጉዳይ ዶባት ኢትዮ ኤርትራ ብዓይኒ ኢትዮጵያውያን ግርማይ ገብሩ ሪፖርተር፡ ቢቢሲ ትግርኛ 13 ሰነ 2018 ፈጻሚ ስራሕ ኢሂወዴግ ኣብ ዝጸወዖ ህጹጽ ኣኼባ ንውዕል ኣልጀርስ ብዘይ ቅድመ ኩነት ምቕባሉ ምስሓበረ ኣብ ትግራይ ብፍላይ ከኣ ኣብ ዶባት ሓያል ተቓውሞ ህዝቢ ይረአ ኣሎ። እዚ ንርእይቶን ስምዒትን ምሁራትን ሞያውያንን ዜጋታት ዘካተተ ዓንቀጽ እምበኣር እነሆ። ኣብ መንጎ ኢትዮጵያን ኤርትራን ንኣስታት ክልተ ዓመት ድሕሪ ዝተኻየደ ኩናት ብስምምዕ ኣልጀርስ ዝቖመ ኮሚሽን ዶባት ኢትዮ ኤርትራ ዝሃቦ ናይ መወዳእታን ቀያድን ብይን ካብ ዝወሃብ 16 ዓመታት ኮይኑዎ ኣሎ። እቲ ባድመ ንኤርትራ ዝሃበ ብይን መንግስቲ ኢትዮጵያ፡ እቲ ብይን ንነበርቲ ሓያሎ ዓድታት ስለዘመዛብል ቅድም ንዛተ ዝብል ቅድመ ኩነት ብምቕራቡን፡ መንግስቲ ኤርትራ ከኣ እታ ቤት ፍርዲ ዝሃበና ውሳነ ኢና ነተግብር ስለዝበለ ኣይተተግበረን። ክልቲኦም ስርዓታት ቁጠባዊ ማህሰይትን ክሳራን ኣጋጢሙዎም ነበርቲ ዶባት ክልቲኡ ህዝብታት፡ እቲ ጉዳይ ሎሚ'ዶ ጽባሕ ይፍታሕ ይኸውን ክብሉ ኣብ ሰንፈላል ይርከቡ ኣለዉ። ፈጻሚ ስራሕ ኢሂወዴግ ብ28 ግንቦት 2010/ ብ05 ሰነ 2018 ህጹጽ ኣኼባ ብምፅዋዕ ንውዕል ኣልጀርስ ብዘይ ቅድመ ኩነት ከምዝተቐበሎ ምስ ኣወጀ:: ኣብ ህዝቢ ኢትዮጵያ ክልተ ስምዒት ተፈራረቐ፤ ገሊኡ መሬትና ኣሕሊፍና ኣይንህብን ክሳድና ንኻራ ክብል እንከሎ ገሊኡ ከኣ ብድብድቡ ሰላም ኢና ንደሊ በለ። ኣብ ከባብታት ዶብ ዝረአ ዘሎ ድማ ዝተፈለየ እዩ:: ብፍላይ ወረዳ ብሄረሰብ ኢሮብ ኣብ ከተማ ደውሃን ወፂኡ ንመርገፂ ኢህወዴግ ከምዝቃወም ብዓውታ ኣፍለጠ:: ብድሕሪኡ ከኣ ብኣሻሓት ዝቑፀር ህዝቢ ባድመን ከባቢኣን "ባድመ ትማሊ ኮነ ሎሚ ኣካል ኢትዮጵያ እያ" ብምባል ሰልፊ ወጽአ:: ትማሊ ድማ ህዝቢ ዓዲ ፀፀር "ንሕናን መሬትናን ኢትዮጵያውያን ኢና" ብምባል መርገጺኡ ኣፍለጠ። እሞኸ!
